CELEX: 32016R2377
Language: lt
Date: 2016-10-14 00:00:00
Title: 2016 m. spalio 14 d. Komisijos deleguotasis reglamentas (ES) 2016/2377, kuriuo iš dalies keičiamas Deleguotasis reglamentas (ES) Nr. 1394/2014, kuriuo nustatomas tam tikros pelaginių žuvų žvejybos pietvakarių vandenyse žuvų išmetimo į jūrą mažinimo planas

23.12.2016   
            
            
               LT
            
            
               Europos Sąjungos oficialusis leidinys
            
            
               L 352/50
            
         KOMISIJOS DELEGUOTASIS REGLAMENTAS (ES) 2016/2377
   2016 m. spalio 14 d.
   kuriuo iš dalies keičiamas Deleguotasis reglamentas (ES) Nr. 1394/2014, kuriuo nustatomas tam tikros pelaginių žuvų žvejybos pietvakarių vandenyse žuvų išmetimo į jūrą mažinimo planas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 6 dalį ir 18 straipsnio 1 ir 3 dalis,
   kadangi:
   
               (1)
            
            
               Reglamentu (ES) Nr. 1380/2013 siekiama palaipsniui sustabdyti žuvų, sužvejotų vykdant visą ES žvejybą, išmetimą į jūrą, įvedant įpareigojimą iškrauti visą tų rūšių, kurioms taikomi sužvejojamo kiekio apribojimai, žuvų laimikį;
            
         
               (2)
            
            
               Reglamento (ES) Nr. 1380/2013 15 straipsnio 6 dalyje Komisija įgaliojama deleguotuoju aktu ne ilgesniam kaip trejų metų laikotarpiui priimti žuvų išmetimo į jūrą mažinimo planus, remdamasi bendromis rekomendacijomis, kurias parengė valstybės narės, pasikonsultavusios su atitinkamomis patariamosiomis tarybomis;
            
         
               (3)
            
            
               Komisijos deleguotuoju reglamentu (ES) Nr. 1394/2014 (2) nustatytas tam tikros pelaginių žuvų žvejybos pietvakarių vandenyse žuvų išmetimo į jūrą mažinimo planas, kad taikant tam tikrus lankstumo mechanizmus būtų sudarytos palankesnės sąlygos vykdyti įpareigojimą iškrauti laimikį;
            
         
               (4)
            
            
               pagal Reglamento (ES) Nr. 1380/2013 15 straipsnio 5 dalies e punktą žuvų išmetimo į jūrą mažinimo planuose gali būti nustatyti mažiausi išteklių išsaugojimą užtikrinantys orientaciniai dydžiai;
            
         
               (5)
            
            
               Belgija, Ispanija, Prancūzija, Nyderlandai ir Portugalija turi tiesioginių žvejybos pietvakarių vandenyse valdymo interesų. Pasikonsultavusios su Pietvakarių vandenų patariamąja taryba ir Pelaginių žuvų išteklių patariamąja taryba, tos valstybės narės 2016 m. gegužės 30 d. pateikė Komisijai bendrą rekomendaciją, kurioje siūloma, kad, nukrypstant nuo Tarybos reglamento (EB) Nr. 850/98 (3) XII priedo, paprastosioms stauridėms (Trachurus spp.) ICES VIIIc kvadrate ir IX parajonyje būtų nustatytas 12 cm mažiausias išteklių išsaugojimą užtikrinantis orientacinis dydis, taikomas 5 % atitinkamų Ispanijos ir Portugalijos kvotų. Be to, bendroje rekomendacijoje siūloma, kad, neviršijant minėtos 5 % paprastųjų stauridžių kvotos ribos, vykdant smulkiąją žvejybą pakrančių velkamaisiais tinklais xávega ICES IXa kvadrate, 1 % sužvejotų žuvų, įskaičiuojamų į Portugalijos kvotą, gali sudaryti mažesnės nei 12 cm dydžio žuvys;
            
         
               (6)
            
            
               iš atitinkamų mokslo įstaigų buvo gauta mokslinės informacijos, ją peržiūrėjo Žuvininkystės mokslo, technikos ir ekonomikos komitetas (STECF). STECF padarė išvadą, kad bendroje rekomendacijoje siūlomas mažiausio išteklių išsaugojimą užtikrinančio orientacinio dydžio sumažinimas susijęs su nedidele rizika, kad vykdant atitinkamą žvejybą pasikeis seniai susiformavęs išteklių eksploatavimo modelis. Atrodo, kad toks išteklių eksploatavimo modelis ir kartu nedidelis eksploatavimo mastas neturėtų pakenkti susijusių išteklių dinamikai. Be to, STECF pažymėjo, kad dėl skirtingų dydžio apribojimų gali būti sunku kontroliuoti sužvejotus kiekius, ir, jeigu kontrolė bus vykdoma netinkamai, gali padidėti žuvų mirtingumas. Be to, svarbu, kad būtų laikomasi mažesniems dydžiams nustatytų procentinių ribų. Todėl svarbu, kad atitinkamos valstybės narės parengtų atitinkamai žvejybai skirtas atitinkamas kontrolės priemones;
            
         
               (7)
            
            
               į bendrą rekomendaciją įtrauktos priemonės atitinka Reglamento (ES) Nr. 1380/2013 18 straipsnio 3 dalį, taigi jas galima įtraukti į tam tikros pelaginių žuvų žvejybos pietvakarių vandenyse žuvų išmetimo į jūrą mažinimo planą;
            
         
               (8)
            
            
               todėl Deleguotąjį reglamentą (ES) Nr. 1394/2014 reikėtų atitinkamai iš dalies pakeisti;
            
         
               (9)
            
            
               kadangi šiame reglamente numatytos priemonės daro tiesioginį poveikį atitinkamai Sąjungos laivų ekonominei veiklai ir žvejybos sezono planavimui, šis reglamentas turėtų įsigalioti iš karto, kai tik bus paskelbtas. Jis turėtų būti taikomas nuo 2017 m. sausio 1 d.,
            
         PRIĖMĖ ŠĮ REGLAMENTĄ:
   1 straipsnis
   Deleguotojo reglamento (ES) Nr. 1394/2014 4 straipsnis papildomas šia pastraipa:
   
      „Nukrypstant nuo Reglamento (EB) Nr. 850/98 XII priedo, mažiausias paprastųjų stauridžių (Trachurus spp.) išteklių išsaugojimą užtikrinantis orientacinis dydis žvejojant ICES VIIIc kvadrate ir ICES IX parajonyje yra 12 cm; jis taikomas 5 % atitinkamų Ispanijos ir Portugalijos kvotų tose zonose. Neviršijant minėtos 5 % ribos, vykdant smulkiąją žvejybą pakrančių velkamaisiais tinklais xávega ICES IXa kvadrate, 1 % sužvejotų žuvų, įskaičiuojamų į Portugalijos kvotą, gali sudaryti mažesnės nei 12 cm dydžio žuvys.“
   
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2017 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. spalio 14 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2013 12 28, p. 22.
   
      (2)  2014 m. spalio 20 d. Komisijos deleguotasis reglamentas (ES) Nr. 1394/2014, kuriuo nustatomas tam tikros pelaginių žuvų žvejybos Pietvakarių vandenyse žuvų išmetimo į jūrą mažinimo planas (OL L 370, 2014 12 30, p. 31).
   
      (3)  1998 m. kovo 30 d. Tarybos reglamentas (EB) Nr. 850/98 dėl žuvininkystės išteklių apsaugos, taikant technines priemones jūrų gyvūnų jaunikliams apsaugoti (OL L 125, 1998 4 27, p. 1).